text: Efterlyst mand kører i bil med tyske plader
  09 marts 2011 kl. 08.57
  Den forsvundne 58-årige Nis Jørgensen kan være kørende i en tysk indregistreret blå Opel Zafira med reg.nr. SL-KJ 990.
  Syd- og Sønderjyllands Politi har bedt om offentlighedens hjælp til at finde en forsvundet 58-årig mand, Nis Jürgensen.
   
  I den forbindelse har det været nævnt, at Nis Jürgensen rådede over en blå Opel Zafira. Det viser sig, at det først angivne registreringsnummer på bilen ikke er korrekt.
   
  Det korrekte nummer er SL-KJ 990. Bilen er indregistreret i Tyskland.
  Nis Jürgensen bor i Harrislee syd for grænsen, men arbejder i Padborg. og er dansk statsborger. Han forlod sin arbejdsplads torsdag den 3. marts i år klokken 16, men kom ikke hjem. Siden har ingen tilsyneladende set ham.
  Nis Jürgensen er 58 år, 180 cm høj, almindelig af bygning og har mørkt/gråt kraftigt hår. Han er vokset op ved Padborg og plejer blandt andet at gå ture i områdets skove. Det frygtes, at han færdes et sted i området uden at være i stand til at tage vare på sig selv.
  
  Flere henvendelser
  Politiet har fået en lille håndfuld henvendelser fra borgere, der mener at have set Nis Jørgensen  bl.a. i Fredericia.
  - Vi har dog ikke fået den afgørende oplysning endnu, siger viceåpolitiinspektør Knud Reinholdt, leder af lokalpolitiet i Aabenraa.
  Politiet vil fortsat gerne høre, hvis nogen har set eller hørt fra Nis Jürgensen eller set den blå Opel Zafira efter kl. 1600 torsdag eftermiddag. Man kan ringe på telefon 1-1-4.
  